Diari Oficial de la Generalitat Valenciana


Sumari del DOGV 9757, del 02-01-2024 (2023/12216)

RESOLUCIÓ de 30 de novembre de 2023, del director general d'Administració Local, per la qual es publica la modificació dels estatuts de la mancomunitat denominada «Mancomunitat de la Valldigna» i la separació del municipi de Tavernes de la Valldigna.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9757

Data del DOGV
:   02-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12041


Data del document
:   30-11-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 30 de novembre de 2023, del director general d'Administració Local, per la qual es publica la modificació dels estatuts de la mancomunitat denominada «Mancomunitat de la Valldigna» i la separació del municipi de Tavernes de la Valldigna. [2023/12276]  
El Ple de la Mancomunitat de la Valldigna en sessió del 14 de desembre de 2021 va adoptar l'acord d'acceptar la separació de l'Ajuntament de Tavernes de la Valldigna de la Mancomunitat, així com el relatiu a l'aprovació inicial de la modificació dels seus estatuts a conseqüència d'esta separació i per a adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i va aprovar definitivament el Ple de la Mancomunitat el dia 16 d'agost de 2022 la modificació dels seus estatuts.  
  
De conformitat amb el que es disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, es tracta d'una modificació d'estatuts de caràcter constitutiu, per la qual cosa s'ha tramitat pel procediment establit en l'article 46.3 de la llei esmentada.  
Remesa la documentació corresponent als expedients tramitats i els estatuts aprovats a esta Direcció General d'Administració Local, es comprova la seua adequació a la legislació vigent en matèria de règim local.  
L'eficàcia de la modificació estatutària requerix la seua publicació en el Diari Oficial de la Generalitat Valenciana, d'acord amb el que es disposa en l'article 46.3, apartat f, de la Llei 21/2018, de 16 d'octubre, de la Generalitat, de mancomunitats de la Comunitat Valenciana. També la separació del municipi de Tavernes de la Valldigna de la Mancomunitat requerix publicitat en el Diari Oficial de la Generalitat Valenciana, a més de la seua inscripció en el Registre d'entitats locals autonòmic.  
  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana, i d'acord amb l'article 14 del Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, modificat pel Decret 126/2023, de 4 d'agost, del Consell, resolc:  
  
Primer  
Publicar en el Diari Oficial de la Generalitat Valenciana l'acceptació, en sessió celebrada el dia 14 de desembre de 2021 pel Ple de la Mancomunitat de la Valldigna, de la separació del municipi de Tavernes de la Valldigna.  
  
Segon  
Publicar en el Diari Oficial de la Generalitat Valenciana els estatuts de la Mancomunitat de la Valldigna, modificats a conseqüència de la separació referida en el punt anterior així com per a la seua adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i que figuren com a Annex.  
  
Tercer  
Inscriure en el Registre d'Entitats Locals de la Comunitat Valenciana la separació del municipi de Tavernes de la Valldigna de la Mancomunitat de la Valldigna i la modificació dels estatuts de la Mancomunitat.  
Contra esta resolució, es podrà interposar un recurs d'alçada davant de la Secretaria Autonòmica de Presidència, en el termini d'un mes, de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut este termini sense haver-se interposat el recurs, la resolució serà ferma amb caràcter general.  
I això, sense perjudici que els interessats puguen interposar qualsevol altre recurs que estimen oportú en defensa dels seus interessos.  
  
València, 30 de novembre de 2023.- El director general d'Administració Local: José Antonio Redorat Fresquet.  
Annex  
Text consolidat dels estatuts de la Mancomunitat de la Valldigna  
  
Estatuts de la Mancomunitat de la Valldigna  
  
Article 1. Municipis que integren la Mancomunitat i definició  
1. La Mancomunitat de la Valldigna està constituïda pels municipis de Barx, Benifairó de la Valldigna i Simat de la Valldigna, província de València, a l'empara del que disposa l'ordenament jurídic vigent.  
  
2. Es tracta d'una associació voluntària de municipis per a l'organització i prestació en forma mancomunada de les obres, serveis o activitats de la seua competència, que es recullen en els presents estatuts.  
  
3. Els municipis mancomunats podran participar en alguna o totes les activitats que constituïxen l'objecte de la Mancomunitat, sempre que les obres o els serveis siguen independents i això no afecte l'actuació eficaç d'esta.  
4. La Mancomunitat és una entitat local territorial que, per al compliment dels seus fins, té personalitat jurídica i capacitat d'obrar plena i independent de la dels municipis que la integren.  
  
Article 2. Denominació i seu  
La Mancomunitat es denomina Mancomunitat de la Valldigna i té la seua seu pròpia en el municipi de Benifairó de la Valldigna.  
  
Article 3. Objecte i competències  
1. La Mancomunitat es constituïx per tal de prestar els següents serveis, incloent-hi les obres necessàries per a la seua prestació:  
  
a) Turisme.  
b) Polítiques supralocals de promoció cultural, esportiva joventut i temps lliure.  
c) Recuperació i conservació del patrimoni històric, cultural i arquitectònic de la Valldigna.  
d) Actuacions en matèria de medi ambient i urbanisme d'àmbit supralocal.  
e) Foment de l'ocupació i desenvolupament local.  
f) Suport en tasques administratives, tècniques, arxivístiques, gestió documental i informàtiques.  
2. La prestació i explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
  
Article 4. Capacitat jurídica  
La Mancomunitat, com a entitat local reconeguda per la llei, exercix totes les potestats previstes en la normativa bàsica de règim local que siguen necessàries per al compliment de la seua finalitat i d'acord amb la legislació aplicable a cada una de les susdites potestats.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Junta de Govern.  
La Comissió Especial de Comptes, que podrà fer també les funcions de comissió informativa en la matèria.  
3. Es crearan totes les comissions informatives que es requerisquen, tenint en compte el nombre de serveis que preste la Mancomunitat.  
La creació, la composició i el funcionament d'estes comissions s'acordarà en la sessió extraordinària a què es referix l'article 12.2, sense perjudici de la possibilitat d'acordar modificacions en sessions posteriors.  
En tot cas, estaran compostes, com a màxim, per un terç del nombre legal de membres del Ple de la Mancomunitat, i hi podran tindre caràcter permanent o especial.  
4. La designació i el cessament dels seus membres s'ajustarà als articles 123 a 126 del Reial decret 2568/1986, de 28 de novembre, pel qual s'aprova el Reglament d'organització, funcionament i règim jurídic de les entitats locals o la norma vigent que el substituïsca, respectant la proporcionalitat existent entre les diferents formacions i/o agrupacions polítiques presents en el Ple de la Mancomunitat.  
  
Article 6. El Ple de la Mancomunitat  
1. El Ple de la Mancomunitat estarà integrat per l'alcalde o l'alcaldessa i un altre regidor o regidora dels municipis mancomunats, elegit pel ple corresponent i que es mantindrà fins que no el revoque el ple que el va triar o perda la condició de regidor. El vot l'emetrà individualment cada un dels representants.  
2. La pèrdua de la condició d'alcalde o alcaldessa o de titular de la regidoria comporta, en tot cas, el cessament com a representant de l'Ajuntament en la Mancomunitat, les funcions del qual seran assumides per qui els substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l'administració ordinària fins a la presa de possessió dels seus successors. El mateix criteri s'aplicarà en cas de renúncia de la condició de membre representant de la corresponent mancomunitat.  
  
  
Article 7. Designació de representants i terminis  
1. Després de cada procés electoral municipal i una vegada que els ajuntaments hagen comunicat a la Mancomunitat els seus representants, la presidència en funcions convocarà la sessió plenària per a la constitució i elecció dels òrgans de govern. Esta sessió tindrà lloc dins dels tres mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil de l'esmentat termini, en el lloc on habitualment es duen a terme les sessions constitutives.  
2. Fins a la data de constitució del nou ple, actuarà en funcions l'anterior i el seu president.  
3. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
Article 8. Atribucions del Ple  
1. Corresponen al Ple les atribucions següents:  
a) Elegir els òrgans unipersonals de la Mancomunitat.  
b) Proposar les modificacions dels estatuts.  
c) Aprovar i modificar les ordenances de la Mancomunitat i els reglaments orgànics.  
d) Proposar el canvi de denominació de la Mancomunitat i l'adopció o la modificació dels símbols o les ensenyes.  
e) Aprovar els pressupostos i el compte general de la Mancomunitat.  
f) Proposar la incorporació de nous membres a la Mancomunitat i comprovar la concurrència dels pressupostos necessaris per a la separació voluntària de membres de la Mancomunitat i, quan pertoque, acordar-ne la separació obligatòria.  
g) Proposar la dissolució de la Mancomunitat.  
h) Qualsevol altra atribució que la legislació estatal o autonòmica li assigne al Ple de les Entitats Locals, així com la resta de competències que han de correspondre al Ple perquè aprovar-les exigix una majoria especial.  
2. Correspon al Ple, igualment, la votació sobre la moció de censura al president i sobre la qüestió de confiança plantejada per ell, que seran públiques i es realitzaran per mitjà de crida nominal en tot cas, i es regixen pel que disposa la legislació electoral general.  
  
3. El Ple pot delegar l'exercici de les seues atribucions en el president i en la Junta de Govern Local, excepte les enunciades en l'apartat 1, paràgrafs a, b, c, d, e, f, g i h, i en l'apartat 2 d'este article.  
  
Article 9. Nomenament del president  
1. El president de la Mancomunitat es triarà pel Ple de la Mancomunitat, entre els seus membres, per majoria absoluta del nombre legal dels membres de dret del Ple.  
2. Podran ser candidats a la Presidència tots i cada un dels vocals que componen el Ple.  
3. Si cap candidat obté majoria absoluta en la primera votació, es farà a continuació una segona votació, i resultarà triat qui obtinga el nombre més alt de vots. En cas d'empat, es triarà el de més edat.  
4. Per a la destitució del president, se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Vicepresidents  
El president designarà un o dos vicepresidents, que el substituiran per l'ordre del seu nomenament en cas d'absència, vacant o malaltia. D'estos nomenaments s'informarà el Ple en la primera sessió que duga a terme.  
  
Article 11. Atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Representar la Mancomunitat.  
c) Convocar, presidir i alçar les sessions del Ple, excepte els supòsits que preveu la llei i la legislació electoral general, de la Junta de Govern Local, i de qualssevol altres òrgans de la Mancomunitat quan així s'establisca en disposició legal o reglamentària, i decidir els empats amb vot de qualitat.  
d) El desenvolupament de la gestió econòmica d'acord amb el pressupost aprovat, disposar despeses dins dels límits de la seua competència, concertar operacions de crèdit, excloent-ne les previstes en l'article 158.5 de la Llei 39/1988, de 28 de desembre, reguladora de les hisendes locals, sempre que aquelles estiguen previstes en el pressupost i el seu import acumulat dins de cada exercici econòmic no supere el 10 % dels seus recursos ordinaris, excepte les de tresoreria, que li correspondran quan l'import acumulat de les operacions vives en cada moment no supere el 15 % dels ingressos corrents liquidats en l'exercici anterior, ordenar pagaments i retre comptes; tot això, de conformitat amb el que disposa la Llei reguladora de les hisendes locals.  
e) Aprovar l'oferta d'ocupació pública d'acord amb el pressupost i la plantilla aprovats pel Ple, aprovar les bases de les proves per a la selecció del personal i per als concursos de provisió de llocs de treball i distribuir les retribucions complementàries que no siguen fixes i periòdiques.  
f) Exercir la direcció superior del personal de la Mancomunitat, i acordar el seu nomenament i sancions, inclosa la separació del servei dels funcionaris de la corporació i l'acomiadament del personal laboral, i donar-ne compte al Ple en estos dos últims casos, en la primera sessió que duga a terme. Esta atribució s'entendrà sense perjudici del que disposen els articles 99.1 i 3 de la Llei de bases de règim local.  
g) Corresponen al president les competències com a òrgan de contractació respecte dels contractes d'obres, de subministrament, de serveis, de gestió de serveis públics, els contractes administratius especials, i els contractes privats quan el seu import no supere el 10 % dels recursos ordinaris del pressupost ni, en qualsevol cas, la quantia de sis milions d'euros, inclosos els de caràcter plurianual quan la seua duració no siga superior a quatre anys, sempre que l'import acumulat de totes les seues anualitats no supere ni el percentatge indicat, referit als recursos ordinaris del pressupost del primer exercici, ni la quantia assenyalada. També correspon al president l'adjudicació de concessions sobre els béns i l'adquisició de béns immobles i drets subjectes a la legislació patrimonial quan el seu valor no supere el 10 % dels recursos ordinaris del pressupost ni l'import de tres milions d'euros, així com l'alienació del patrimoni, quan el seu valor no supere el percentatge ni la quantia indicats.  
h) L'exercici de les accions judicials i administratives i la defensa de la Mancomunitat en les matèries de la seua competència, fins i tot quan les haja delegades a un altre òrgan, i, en cas d'urgència, en matèries de la competència del Ple, cas en què se li n'ha de donar compte en la primera sessió que celebre per a la seua ratificació.  
i) La iniciativa per a proposar al Ple la declaració de lesivitat en matèries de la competència de la Presidència.  
l) L'aprovació dels projectes d'obres i de serveis quan siga competent per a la seua contractació o concessió i estiguen previstos en el pressupost.  
m) Ordenar la publicació, execució i fer complir els acords de la Mancomunitat.  
n) Totes les que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. Correspon, així mateix, al president el nomenament dels vicepresidents.  
3. El president pot delegar l'exercici de les seues atribucions, excepte la de convocar i presidir les sessions del Ple i de la Junta de Govern Local, decidir els empats amb el vot de qualitat, la concertació d'operacions de crèdit, la direcció superior de tot el personal, la separació del servei dels funcionaris i l'acomiadament del personal laboral i les enumerades en els apartats a, h i i.  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple es reunix sessió ordinària amb la periodicitat que establix l'art. 46 de la Llei 7/1985, de 2 d'abril, reguladora de les bases de règim local, tenint en compte la població total dels municipis integrants de la Mancomunitat. D'acord amb la població dels municipis de la Valldigna, es farà, com a mínim, una sessió ordinària cada dos mesos. Dins d'este límit, correspon al Ple decidir la periodicitat d'estes sessions i els dies i hores de la seua celebració, mitjançant un acord adoptat en sessió extraordinària, que haurà de convocar el president dins dels 30 dies següents al de la sessió constitutiva. Les sessions extraordinàries es duran a terme quan així ho decidisca el president o ho sol·licite almenys una quarta part del nombre legal de vots totals assignats als membres del Ple. En este últim cas, la celebració de la sessió no podrà demorar-se més de 15 dies hàbils des que va ser sol·licitada.  
  
3. Les sessions del Ple han de convocar-se almenys amb dos dies hàbils d'antelació. En la citació es farà constar l'ordre del dia.  
4. El Ple es constituïx vàlidament amb l'assistència d'un terç del nombre legal dels seus membres, quòrum que s'ha de mantindre durant tota la sessió.  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 13. Sistemes d'acords  
1. Els acords del Ple s'adopten, per regla general, per majoria simple dels vots presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de vots per a l'adopció dels acords en les matèries següents:  
  
a) Elecció i destitució del president.  
b) Proposta de modificació o ampliació dels estatuts.  
c) Adhesió i separació de municipis.  
d) Aprovació d'operacions financeres o de crèdit, i concessions de quitances i esperes, quan l'import supere el  
10 % dels recursos ordinaris del pressupost.  
e) Determinar la forma de gestió del servei.  
f) Fixar anualment les aportacions econòmiques dels municipis integrants de la Mancomunitat establides en l'article 20 dels estatuts.  
  
g) Acordar la dissolució de la Mancomunitat, després dels tràmits oportuns, nomenar els vocals membres de la comissió liquidadora i aprovar la proposta efectuada per esta.  
h) Qualsevol altra matèria en què així es dispose en els presents estatuts o en la legislació de règim local aplicable.  
  
Article 14. La Junta de Govern de la Mancomunitat  
1. La Junta de Govern de la Mancomunitat, òrgan d'existència obligatòria, s'integra pel president, el vicepresident o vicepresidents i, si és el cas, un nombre de vocals de forma que no es supere, en cap cas, el terç del nombre legal de membres del Ple, nomenats i separats lliurement per este, i donar-ne compte al Ple.  
2. Correspon a la Junta de Govern de la Mancomunitat:  
- L'assistència al president en l'exercici de les seues atribucions.  
- L'exercici de les atribucions que el Ple o el president li deleguen.  
  
3. Quan ni el president ni el Ple deleguen a la Junta de Govern de la Mancomunitat l'exercici de les seues atribucions i, per tant, les seues funcions siguen de mera assistència al president, no serà necessària l'assistència del secretari de la Mancomunitat a les seues sessions.  
4. La Junta de Govern celebrarà sessió constitutiva, a convocatòria del president, dins dels deu dies següents a dia en què este haja designat els membres que la integren.  
A falta de previsió expressa en el reglament orgànic de l'entitat, la Junta de Govern es reunirà en sessió ordinària cada dos mesos com a mínim.  
Correspon al president fixar, mitjançant decret, el dia i l'hora en què s'haja de celebrar una sessió ordinària. Les sessions extraordinàries i les urgents tindran lloc quan, amb tal caràcter, siguen convocades pel president.  
El president podrà en qualsevol moment reunir la Junta de Govern quan estime necessari conéixer el seu parer o demanar la seua assistència abans de dictar resolucions en exercici de les atribucions que li corresponguen.  
Quan la Junta de Govern adopte acords per delegació del Ple, el seu règim de sessions serà el mateix que el d'aquell.  
  
Article 15. La Comissió Especial de Comptes  
1. La Comissió Especial de Comptes de la Mancomunitat, òrgan d'existència obligatòria, s'integra pel president, el vicepresident o vicepresidents i, si és el cas, un nombre de vocals de manera que no se supere, en cap cas, el terç del nombre legal de membres del Ple, designats pel Ple procurant respectar la proporcionalitat de la representació dels diferents grups polítics.  
2. Corresponen a la Comissió Especial de Comptes de la Mancomunitat les mateixes atribucions que la legislació de règim local estatal i autonòmica assignen a les comissions especials de comptes dels ajuntaments.  
3. Per acord del Ple, es podran atribuir a la Comissió Especial de Comptes, si és el cas, les funcions pròpies de la Comissió Informativa.  
  
Article 16. Habilitats nacionals  
1. En esta Mancomunitat hi haurà un lloc de treball reservat a funcionaris d'administració local amb habilitació de caràcter estatal al qual correspondran les funcions de secretaria, comprensiva de la fe pública i l'assessorament legal preceptiu, així com el control i la fiscalització interna de la gestió econòmica, financera i pressupostària, i la comptabilitat, tresoreria i recaptació.  
2. Com que el volum de serveis o recursos de la Mancomunitat és insuficient per al manteniment del lloc de tresoreria es podrà, de conformitat amb la normativa aplicable, sol·licitar l'exempció de l'obligació de mantindre'l, en els termes previstos per als ajuntaments en l'art. 168 de la Llei de règim local valencià (LRLV), per al seu exercici per funcionari prou capacitat de la Mancomunitat o d'algun dels municipis que la integren, designat pel seu president.  
  
  
Article 17. La resta de personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi, que comprendrà tots els llocs de treball reservats a funcionaris i laborals.  
2. La selecció i el règim jurídic d'este personal, així com la provisió dels llocs de treball existents, es regiran pel que establix la normativa bàsica sobre funció pública, règim local i la resta de la legislació aplicable.  
3. Podran prestar serveis en la Mancomunitat tant el personal seleccionat d'acord amb la seua oferta d'ocupació pública com el personal al servei dels ens locals associats, en aplicació del que disposa l'article 90 de la Llei de règim local valencià.  
4. En cas de separació de municipis, el personal permanent funcionari o laboral de la Mancomunitat que no siga necessari per al seu normal funcionament serà objecte d'assumpció per part del municipi separat, la qual cosa serà objecte del corresponent conveni de col·laboració que regule la seua transferència al municipi separat, que se subrogarà en els drets i les obligacions de la Mancomunitat respecte al personal esmentat, que mantindrà tots els seus drets.  
5. En cas de dissolució de la Mancomunitat, el seu personal permanent funcionari o laboral quedarà incorporat a les entitats locals que van formar part de la Mancomunitat en proporció a la seua població, la qual cosa serà objecte del corresponent conveni de col·laboració que regule la seua transferència als municipis, que se subrogaran en els drets i les obligacions de la Mancomunitat respecte al personal esmentat, que mantindrà tots els seus drets.  
  
Article 18. Recursos econòmics  
1. La hisenda de la Mancomunitat estarà constituïda pels recursos següents:  
a) Aportacions dels municipis, d'acord amb el que establixen els presents estatuts.  
b) Ingressos de dret privat.  
c) Taxes i preus públics per la prestació de serveis o realització d'activitats de la seua competència.  
d) Contribucions especials per a l'execució d'obres o per a l'establiment, l'ampliació o la millora de serveis.  
e) Participacions en els tributs de la Generalitat que, si és el cas, es puguen establir a favor seu.  
f) Recàrrecs sobre impostos de la Generalitat o d'altres entitats locals, que siguen procedents.  
g) Subvencions i altres ingressos de dret públic.  
h) Ingressos procedents d'operacions de crèdit.  
i) Multes i sancions en l'àmbit de la seua competència.  
j) Qualsevol altre que legalment puga establir-se.  
2. Les operacions de crèdit que puga concertar una mancomunitat per a finançar la realització de fins de la seua competència podran ser avalades pels municipis que la integren, quan el patrimoni propi de la mancomunitat o els seus recursos ordinaris no siguen suficients per a garantir la dita operació.  
  
Article 19. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints serveis, les quals tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
  
3. La Mancomunitat podrà, en tot moment i pels seus propis mitjans, comprovar la veracitat i exactitud de les dades a què es referix el número anterior.  
  
Article 20. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels serveis que es presten mancomunadament. Per a determinar esta quota, s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat, qualssevol altres factors que puguen computar-se per raó del servei o l'activitat prestada. Les presents bases o mòduls podran aplicar-se aïlladament o conjuntament.  
  
b) Una quota complementària i obligatòria per a atendre les despeses generals de conservació, entreteniment i administració, es realitzen els serveis o no, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre despeses d'este caràcter.  
  
Article 21. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es faran en la forma i dins dels terminis que determine el Ple. En el cas que algun municipi es retardara en el pagament, caldrà ajustar-se al que disposa l'article 26.  
  
  
Article 22. Pressupost  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 23. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament s'adquirisquen, bé en el moment de la seua constitució o amb posterioritat. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal. No obstant això, i segons les característiques de les aportacions a la Mancomunitat, es podran tindre en compte altres factors de ponderació.  
  
  
Article 24. Duració  
La Mancomunitat es constituïx per temps indefinit.  
  
Article 25. Modificació d'estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts de les mancomunitats es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la Mancomunitat.  
3. La resta de modificacions estatutàries tindran caràcter no constitutiu.  
  
Article 26. Procediment de modificació dels estatuts  
1. Les modificacions constitutives s'ajustaran al procediment següent:  
a) Aprovació inicial pel Ple de la Mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mancomunitat mateixa, amb la indicació de la forma, el lloc i el termini de consulta i formulació d'al·legacions pels interessats.  
c) Emissió dels informes de la diputació provincial o, si és el cas, les diputacions provincials interessades i del departament del Consell amb competències en matèria d'administració local.  
d) Resolució pel Ple de la Mancomunitat, si és el cas, de les al·legacions o les objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
2. Les modificacions estatutàries no constitutives només requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la Mancomunitat, i la publicació íntegra per la Mancomunitat en el Diari Oficial de la Generalitat Valenciana.  
3. Les modificacions estatutàries consistents en l'adhesió i la separació de municipis es regiran pel que disposa el títol VII de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
Article 27. Efectes econòmics de l'adhesió i separació de municipis  
  
1. En tots els procediments d'adhesió i separació de municipis, abans de l'aprovació de l'acord corresponent, serà necessari elaborar una anàlisi dels efectes de l'adhesió o separació en la situació econòmica, patrimonial i financera de la Mancomunitat, així com les repercussions en la capacitat de gestió dels serveis de la Mancomunitat. Esta anàlisi serà objecte d'informe de la Intervenció, d'acord amb el que preveu l'art. 4.1.h del Reial decret 1174/1987, de 18 de setembre, pel qual es regula el règim jurídic dels funcionaris d'Administració local amb habilitació de caràcter estatal.  
2. L'aportació inicial dels municipis incorporats a la Mancomunitat, després de la seua constitució, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió. Si no hi ha tal patrimoni, aportarà la quota que resulte de multiplicar la quantitat a què es referix l'apartat b de l'article 19 per un nombre d'anys que no podrà excedir-ne cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
  
Article 28. Separació de municipis mancomunats  
1. La separació de municipis mancomunats podrà ser voluntària i obligatòria.  
2. En el cas que un municipi adherit a la Mancomunitat decidisca voluntàriament separar-se d'esta, serà necessari:  
a) Acord del Ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la Mancomunitat.  
c) Que haja transcorregut, si és el cas, un període mínim de pertinença de quatre anys.  
d) Abonament de totes les despeses que s'originen amb motiu de la separació, com també la part del passiu contret per la Mancomunitat a càrrec seu, d'acord amb els termes previstos en els estatuts de la Mancomunitat.  
e) Que es notifique l'acord de separació a la Mancomunitat amb l'antelació mínima d'un any.  
3. Una vegada complits els requisits anteriors, la Mancomunitat haurà d'acceptar la separació del municipi interessat mitjançant un acord per majoria absoluta del seu ple, al qual donarà publicitat la Mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
4. Serà procedent la separació obligatòria d'un municipi mancomunat en els supòsits següents:  
a) El reiterat incompliment del pagament de les seues aportacions. En el cas que algun municipi es retarde en el pagament de la seua quota més d'un trimestre, el president en requerirà el pagament en el termini d'un mes. Transcorregut este termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
Esta retenció és autoritzada expressament pels ajuntaments mancomunats en el moment d'aprovar els presents estatuts, sempre que s'acompanye la certificació de descobert reglamentària en cada cas.  
  
b) L'incompliment de la resta d'actuacions necessàries per al correcte desenvolupament de la Mancomunitat a què estiga obligat pels estatuts. Este incompliment haurà de ser declarat pel Ple per majoria absoluta; a continuació, es formularà un requeriment a l'ajuntament i se li atorgarà un mes perquè complisca les seues obligacions.  
5. El procediment de separació serà iniciat d'ofici per la Mancomunitat mitjançant un acord per majoria absoluta del Ple.  
6. Una vegada acordada la iniciació del procediment de separació, es concedirà al municipi el termini d'audiència per un mes.  
7. Vistes les al·legacions presentades pel municipi, el Ple de la Mancomunitat podrà acordar-ne la separació obligatòria mitjançant un acord favorable de la majoria absoluta dels membres legals.  
8. La Mancomunitat donarà publicitat a l'acord de separació obligatòria del municipi per mitjà de la publicació en el Diari Oficial de la Generalitat Valenciana i l'inscriurà en el registre d'entitats locals autonòmic.  
  
Article 29. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella i esta operació quedarà diferida al moment de dissolució de la Mancomunitat.  
  
No obstant això, en el cas que el municipi o els municipis separats de la Mancomunitat hagen aportat a esta béns afectes a serveis propis, es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
2. Els municipis separats no podran, excepte el que establix el paràgraf anterior, al·legar drets de propietat sobre els béns i serveis de la Mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixara de ser viable, es procedirà a la seua dissolució d'acord amb el que establix l'article 28.  
  
Article 30. Dissolució de la Mancomunitat  
La Mancomunitat es dissoldrà per alguna de les causes següents:  
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que la integren.  
d) Quan així ho acorde el Ple de la Mancomunitat amb el vot favorable de la majoria absoluta legal dels vots dels seus membres i els ajuntaments mancomunats.  
e) Per dur-se a terme la prestació dels serveis objecte d'esta per l'Estat, la comunitat autònoma o la diputació provincial.  
  
Article 31. Procediment de dissolució  
El procediment de dissolució de la Mancomunitat serà el previst per l'article 48 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, o els preceptes de la normativa vigent al temps d'iniciar-se el procediment.  
  
Disposició Final  
  
Única  
En el que no prevegen els presents estatuts, resultarà aplicable el que establix la legislació per a les entitats locals i la legislació vigent reguladora de mancomunitats de la Comunitat Valenciana.